哈利寶

哈利寶（德文：Haribo）係一間德國零食生產商，出名整熊仔糖。哈利寶公司總部喺德國波恩。 歷史 哈利寶嘅創辦人漢斯列高係喺波恩學做整糖師傅出身嘅，慢慢由學徒做到公司合夥人。1920年，佢決定單飛，用佢嘅名同開舖地方嘅字頭做公司個名：Hans Riegel, Bonn 合併成 Haribo。1922年，哈利寶糖廠發明咗熊仔糖。 第二次世界大戰期間，哈利寶嘅生意少咗好多，因為打仗導致原材料短缺。打仗嗰陣，哈利寶公司有用過強迫勞工，佢哋幾廿年後認咗，並且出錢畀二戰強迫勞工補償基金。1945年，創辦人漢斯列高過身，嗰時德國仲未打完仗。佢兩個仔小漢斯（德文：Hans Riegel junior）同埋保羅（德文：Paul Riegel）接手哈利寶公司嘅生意。 打完仗之後，哈利寶嘅生意返返嚟，做到風生水起。去到廿一世紀初，哈利寶做咗全歐洲最大嘅糖果生產商。 創辦人個仔小漢斯列高喺2013年過身，佢嘅遺產捐咗畀漢斯列高基金會做慈善用途。 熊仔糖 「金啤」（德文：Goldbären）熊仔糖係哈利寶最出名嘅產品。熊仔糖係哈利寶糖廠喺1922年發明嘅嘢食，所以唔少人會將「熊仔糖」或者「德國軟糖」等同「哈利寶金啤熊仔糖」。 金啤熊仔糖有六款，每款唔同色唔同味： 宣傳 哈利寶宣傳口號「Haribo macht Kinder froh – und Erwachsene ebenso」（哈利寶令小朋友開心，大人都係）好出名，世界上唔少人都識。口號本來得一句「Haribo macht Kinder froh」，喺1935年寫成，後來喺1962年加埋下半句。 哈利寶公司會喺世界各地市場用各自嘅語言重新創造過個口號，例如英文就變咗「Kids and grown-ups love it so – the happy world of Haribo」（細路同大人都鍾意，哈利寶開心世界），保留「細路」、「大人」、「哈利寶」、同「開心」嘅概念，但係語序唔同晒，因為要喺兩種語文都押韻，係創譯嘅好例子。。 哈利寶公司亦鍾意喺各種交通公具度賣廣告，例如飛機機身廣告、賽車車身廣告噉。 參考 出面網頁 哈利寶 Haribo 官方網站 哈利寶 Haribo嘅Facebook頁 哈利寶 Haribo 香港官方 哈利寶 Haribo 香港官方嘅Facebook頁